CELEX: C2006/010/57
Language: da
Date: 2006-01-14 00:00:00
Title: Sag T-403/05: Sag anlagt den  15. november 2005  — MyTravel mod Kommissionen

14.1.2006   
            
            
               DA
            
            
               Den Europæiske Unions Tidende
            
            
               C 10/29
            
         Sag anlagt den 15. november 2005 — MyTravel mod Kommissionen
   (Sag T-403/05)
   (2006/C 10/57)
   Processprog: engelsk
   Parter
   
      Sagsøger: MyTravel Group plc (Rochdale, Det Forenede Kongerige) (ved: QC D. Pannick, Barrister A. Lewis, Solicitors M. Nicholson, S. Cardell, B. Mckenna)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Fuldstændig annullation, subsidiært annullation i et omfang, der fastsættes af Retten, af Kommissionens beslutning, der fremgår af to skrivelser til sagsøgerens advokater af 5. september 2005 og 12. oktober 2005, hvorved sagsøgeren fik afslag på aktindsigt i den rapport, som Kommissionen udarbejdede som følge af Rettens dom af 6. juni 2002 i sag T-342/99, Airtours mod Kommissionen, samt en række udkast, arbejdsdokumenter og noter, der enten vedrører udarbejdelsen af rapporten eller indgår i sagsakterne til Kommissionens beslutning, der blev annulleret ved ovennævnte dom.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgeren, hvis navn på daværende tidspunkt var »Airtours plc.«, anlagde sag med påstand om annullation af Kommissionens beslutning vedrørende sagsøgerens fusion med et andet selskab. Ved dommen i sag T-342/99, Airtours mod Kommissionen, annullerede Retten beslutningen, og gav derved sagsøgeren medhold. Sagsøgeren anlagde derefter en ny sag (sag T-212/03, MyTravel mod Kommissionen), med påstand om betaling af erstatning for det tab, der angiveligt var påført selskabet på grund af Kommissionens fejl og tilsidesættelse af fællesskabsretten under dens behandling af sagen, hvilket forårsagede annullationen.
   Som led i den anden sag begærede sagsøgeren, med hjemmel i forordning nr. 1049/2001 (1), Kommissionen om aktindsigt i den rapport, som Kommissionens tjenestegrene havde udarbejdet som følge af dommen, samt en række udkast, arbejdsdokumenter og noter, der enten vedrører udarbejdelsen af rapporten eller indgår i sagsakterne til Kommissionens beslutning, der blev annulleret. I den anfægtede beslutning gav Kommissionen afslag på sagsøgerens begæring, henset til, at undtagelserne i artikel 4, stk. 2 og 3, i forordning nr. 1049/2001 om beskyttelse af retslige procedurer og juridisk rådgivning og af formålet med inspektioner, undersøgelser og revision, eller af Kommissionens beslutningsproces, fandt anvendelse.
   Sagsøgeren har nedlagt påstand om annullation af denne beslutning. Selskabet har nærmere bestemt gjort indsigelser mod Kommissionens påstande om, at visse dokumenter ikke må offentliggøres af hensyn til beskyttelsen af retslige procedurer, og det hævder, at det ikke bør være muligt for Kommissionen at lægge behovet for at beskytte historiske retslige procedurer, såsom i sag T-342/99, som allerede er afsluttet, til grund for et afslag på adgang til dokumenter, der er nødvendige for at opnå en retfærdig afgørelse i andre, verserende sager.
   Med hensyn til beskyttelsen af undersøgelser har sagsøgeren gjort gældende, at Kommissionens bedømmelse af en påtænkt fusion ikke er en undersøgelse som omhandlet i undtagelsesbestemmelsen, og at undtagelsen ikke omfatter interne undersøgelser, og i alle tilfælde ikke undersøgelser, der er afsluttet. Endvidere har sagsøgeren gjort gældende, at aktindsigt ikke ville være til skade for formålet med undersøgelser i lignende fusionssager. Sagsøgeren har også bestridt Kommissionens påstand om, at en intern revision med henblik på at modernisere de administrative procedurer ikke kan være uafhængig, hvis dens henstillinger og bemærkninger bliver offentliggjort.
   Endelig har sagsøgeren gjort gældende, at Kommissionen ikke har godtgjort, at aktindsigt ville være til alvorlig skade for dens fremtidige beslutningsprocedurer, da rapporten, der var genstand for begæringen om aktindsigt, ikke vedrører måden, hvorpå beslutninger vil blive vedtaget i fremtiden, men måden, hvorpå de hidtil fejlagtigt er blevet vedtaget, da gennemsigtighed ikke kan sidestilles med utilbørligt pres udefra, og da den begærede aktindsigt ikke ville påvirke fællesskabsrettens stabilitet.
   Til sidst har sagsøgeren gjort gældende, at der er en tungtvejende offentlig interesse i offentliggørelsen af de omhandlede dokumenter.
   
      (1)  EFT L 145 af 31.5.2001, s. 43.